Proteas toer in September na Sri Lanka | Netwerk24
Deur Tinus Van Staden 30 Julie 2021 16:00
Temba Bavuma, die Proteas se witbalkaptein teen Ierland in aksie. Foto: Gallo Images
Krieket Suid-Afrika (KSA) het Vrydag aangekondig die Proteas sal in September in 'n reeks van drie eendag- en drie T20-wedstryde in Sri Lanka speel. Al ses wedstryde sal in Colombo beslis word.
Die vorige keer dat Suid-Afrika in 'n witbalreeks in Sri Lanka gespeel het, in 2018, het die Proteas die eendagreeks met 3-2 gewen terwyl die Sri Lankane die enkele T20-wedstryd gewen het.
Sri Lankaanse krieket is tans nie op 'n goeie plek nadat drie van dié land se spelers, Danushka Gunathilaka, Kusal Mendis en Niroshan Dickwella, Covid-19-protokol op toer in Engeland verbreek het nie. Lang skorsings wink nou vir hulle. Mendis en Dickwella is twee van die span se belangrikste spelers.
Luidens berigte het 'n tugpaneel aanbeveel dat Gunathilaka en Mendis elk vir twee jaar geskors word en Dickwella vir 18 maande.
Ondanks dié terugslae het die Sri Lankane dit nietemin reggekry om hul onlangse tuisreeks van drie T20-wedstryde teen Indië met 2-1 te wen. Dit was nou wel nie 'n Indiese span op volsterkte nie, maar dit is nietemin 'n waarskuwing vir die Proteas om die Sri Lankane nie te onderskat nie.
Pholetsi Moseki, KSA se waarnemende uitvoerende hoof, sê in 'n verklaring om teen 'n goeie span in die subkontinent te speel, is die ideale voorbereiding vir die T20-WB wat in Oktober en November in die Verenigde Arabiese Emirate en Oman aangebied word.